อิหร่านประท้วงไล่ผู้นำสูงสุด หลังยอมรับยิงเครื่องบินยูเครนตก
อิหร่านประท้วงกดดันให้อยาตอลเลาะห์ อาลี คาเมเนอี ผู้นำสูงสุดของอิหร่านลาออกจากตำแหน่ง หลังรัฐยอมรับผิดยิงเครื่องบินยูเครนตก
อิหร่านประท้วงกดดันให้อยาตอลเลาะห์ อาลี คาเมเนอี ผู้นำสูงสุดของอิหร่านลาออกจากตำแหน่ง หลังรัฐยอมรับผิดยิงเครื่องบินยูเครนตก
13 ม.ค. 2563

ชาวอิหร่านยังคงชุมนุมประท้วงต่อเนื่องเป็นวันที่สอง เพื่อกดดันให้อยาตอลเลาะห์ อาลี คาเมเนอี ผู้นำสูงสุดของอิหร่านลาออกจากตำแหน่ง ภายหลังรัฐบาลยอมรับว่ายิงเครื่องบินโดยสารของยูเครนตกโดยไม่เจตนา
โดยทวิตเตอร์ของผู้ใช้งานรายหนึ่งได้เผยแพร่วิดีโอของกลุ่มผู้ประท้วงที่ตะโกนว่า “รัฐบาลโกหกว่าศัตรูของเราคืออเมริกา ทั้งที่ศัตรูของเรายืนอยู่ที่นี่”
นอกจากนี้ โลกโซเชียลยังได้แพร่ภาพของกลุ่มผู้ประท้วงที่เดินขบวนไปยังจัตุรัสอาซาดีในกรุงเตหะราน รวมถึงเมืองอื่น ๆ
ทั้งนี้ผู้ประท้วงได้ให้สัมภาษณ์กับสื่อท้องถิ่นว่า รัฐบาลได้ส่งเจ้าหน้าที่ตำรวจมาควบคุมการประท้วงเมื่อวานนี้ โดยผู้ประท้วงได้เรียกร้องให้เจ้าหน้าที่มาร่วมเดินขบวนกับตน และเรียกร้องให้นายคาเมเนอีออกมาขอโทษและลาออกเพื่อเป็นการรับผิดชอบต่อเหตุการณ์ที่เกิดขึ้น
เมื่อวันเสาร์ที่ผ่านมา สถานีโทรทัศน์ของอิหร่านประกาศในช่วงเช้าว่า กองทัพอิหร่านได้ยอมรับแล้วว่า ได้ยิงเครื่องบินโดยสารของยูเครนตก โดยเป็นการยิงโดยไม่เจตนา และเป็นความผิดพลาดของมนุษย์
สำหรับเครื่องบินโบอิ้ง 737-800 ของสายการบินยูเครน อินเตอร์เนชันแนล แอร์ไลน์ (UIA) ตกใกล้กับสนามบินอิหม่ามโคไมนี กรุงเตหะรานของอิหร่านในช่วงเช้าวันพุธที่ผ่านมา ส่งผลให้ผู้โดยสารและลูกเรือบนเครื่องทั้งหมด 176 คนเสียชีวิต โดยเหตุการณ์ดังกล่าวเกิดขึ้นหลังจากที่กองทัพอิหร่านยิงขีปนาวุธโจมตีฐานทัพสหรัฐในอิรักได้เพียงไม่นานเพื่อตอบโต้ที่สหรัฐสังหารนายพลกัสซิม โซเลมานี ผู้บัญชาการกองกำลังคุดส์ของอิหร่าน